Udsigten til fremover at kunne køre på mountainbike på sporene ved Poulstrup Sø og i Lundby Bakker i Aalborg Kommune var dyster i 2019. Fredningsnævnet afgjorde dengang, at sporene skulle fjernes, fordi de lå i fredede naturområder. Men nu er det ene spor reddet. Det er sporet ved Poulstrup Sø, der får lov at blive, efter at Miljø- og Fødevareklagenævnet har set på sagen. Nævnet slår i en ny afgørelse fast, at mountainbikesporet ikke er i konflikt med fredningen i området. Nævnet har til gengæld ikke omstødt Fredningsnævnets kendelse i forhold til hele sporet i Lundby Bakker. - Vi er tilfredse med, at sporet i Poulstrup Sø får lov til at blive, og er selvfølgelig ærgerlige over, at Lundby Bakker ikke fortsat kan give gode oplevelser til nordjyske mountainbikeryttere, siger Peter Otto Yde Thomsen, formand i DGI Nordjylland, i en pressemeddelelse. Må ikke ændre for meget i fredet område DGI, DCU og DIF ankede sammen med Aalborg Kommune, Friluftsrådet og Aalborg Trailbuilders samt 17 nordjyske mountainbikeklubber Fredningsnævnets afgørelsen til Miljø- og Fødevareklagenævnet. I sagen om sporet i Lundby Bakker har Miljø- og Fødevareklagenævnet ikke givet medhold i anken. Et flertal i nævnet mener, at der med anlæggelsen af sporet er lavet for store ændringer af naturen i forhold til fredningen i Lundby Bakker. Mountainbikesporet i den fredede del skal derfor nedlægges, og broer, nedgravede net og andre tiltag skal fjernes. - Det er en stor sejr, at fredning og mountainbiking ikke er hinandens modsætninger. For det er det, den konkrete afgørelse siger. Vi skal hjælpe Aalborg Kommune godt videre nu med at se en vej for fremtidig mountainbiking i Lundby Bakker, siger Mette Arleth, som er formand for Friluftsrådet i Himmerland-Aalborg.

Referat:
To mountainbikespor i Aalborg Kommune stod til at blive lukket, fordi de ligger i fredede naturområder. Nu er det ene af sporene sikret overlevelse.